Afsterwe van 36 psigiatriese pasiënte ondersoekArgieffoto Die minister van gesondheid het Woensdag gesê bewerings dat 36 psigiatriese pasiënte in Gauteng gesterf het nadat hulle in die sorg geplaas is van nie-regeringsorganisasies (NRO’s), word ondersoek. “Hierdie gevalle moet deeglik deur die kantoor van die gesondheidsombudsman [prof. Malegapuru Makgoba] ondersoek word,” het minister Aaron Motsoaledi gesê. Die pasiënte is dood nadat hulle vroeër vanjaar van Lifehealth Care Esidimeni na NRO’s oorgeplaas is. Hulle was deel van ’n groep pasiënte wat oorgeplaas moes word omdat die departement nie meer hul versorging by Lifehealth Care kon bekostig nie. Die departement het gevolglik sy kontrak met Life Esidimeni gekanselleer en die persone is na die NRO’s oorgeplaas. Familielede van die pasiënte het in Junie vanjaar betoog teen die departement se besluit om die persone te skuif en hul kommer uitgespreek oor die geskiktheid van die NRO’s om vir die pasiënte te sorg. Jack Bloom, woordvoerder van die Demokratiese Alliansie, het gesê Qedani Mahlangu, LUR van gesondheid in Gauteng, het Dinsdag die inligting oor die sterftes in die Wetgewer bekend gemaak tydens ŉ mondelinge vraag-en-antwoordsessie. “Die psigiatriese pasiënte is na 122 NRO’s verskuif nadat die departement sy kontrak met Life Healthcare gekanselleer het wat na ongeveer 2 000 pasiënte omgesien het,” het Bloom verduidelik. “Ek is met afgryse vervul dat soveel pasiënte gesterf het, sonder dat die oorsaak bekend gemaak is, nadat hulle na die NRO’s geskuif is. Talle familielede het aangedui die NRO’s is nie geskik nie.” Bloom het bygevoeg Mahlangu het gesê die pasiënte is sonder hul lêers oorgeplaas, wat die persoon se mediese geskiedenis bevat, en dokters is na die NRO’s gestuur om die mediese behoeftes van die pasiënte te bepaal. “Mahlangu het gesê die ondersoek duur voort om die oorsaak van die persone se sterftes te bepaal.” Hy het Mahlangu gedaag om om verskoning te vra en gesê daar moet aanspreeklikheid wees vir die afsterwe van soveel pasiënte. Motsoaledi en Mahlangu het Woensdagmiddag vergader en die besluit is geneem dat die gesondheidsombudsman ondersoek moet instel. Mahlangu het ŉ bygewerkte verslag oor die oorplasing van psigiatriese pasiënte aan Motsoaledi oorhandig en versoek dat die nasionale departement moet ingryp om die saak doeltreffend te hanteer. “Die ombudsman moet ŉ verslag saamstel en aanbevelings maak watter stappe ons moet doen,” het Motsoaledi gesê. “Die kantoor van die gesondheidsombudsman is oopgemaak om hierdie tipe sake te ondersoek.”